  Майя Бывальцева Удмуртилэн тӧроез Александр Соловьёв 26-тӥ гудырикошконэ «Удмурт кенеш» огазеяськонлэн азьветлӥсьёсыныз пумиськылӥз. Вераськон мынӥз элькунын эшшо кык йӧскалык гимназиос кылдытон сярысь но. Улосвыллэн тӧроезлы та ужпум тунсыко потӥз, вераз иворъёсъя «Удмуртия» агентстволы «Удмурт кенеш» огазеяськонлэн кивалтӥсез Татьяна Ишматова. «Сыӵе бадӟым куронэн пото уйпал но лымшор ёросъёс: кылдытыны сыӵе гимназиос Глазкарын — отын педиститут вань, со бордын, сое инъет карыса — но Можга карын кылдытыны педколледж бордын. Ӧнерчиосты дасян сярысь вераськиськомы бере, со туж умой луысал — уйпал вай, лымшор вай, шор вай понна сыӵе элькун гимназиос луысал ке. Тӧролэн мылкыдыз та ласянь урод ӧвӧл. Со шуиз, «ойдолэ ваньзэ чоталом». Татын нокыӵе выль юрт пуктыны кулэ ӧвӧл. Тани Ижкарын огшоры школа басьтэмын вал, отчы кӧня ке коньдон поныса, сыӵе гимназия лэсьтӥзы, нимаз тодметъёсты мур дышетонъя школа со нимаське. Татын ӧнерчиосты дасян но мынысал, йӧскалык компонент но туж кулэ, эшшо куинетӥез — шор ёзо ӧнер дышетсконниослы но юрттыны быгатысалмы. Отын Дэбес, Яр политехникумъёс, Глазкарысь пединститут, Можгаын — педколледж, ветеринарияя колледж», — валэктӥз Татьяна Ишматова. Солэн верамезъя, огазеяськон та ужпумъя юалляськон но ортчытӥз ни: кӧня мылкыд карисьёс шедёзы со гимназиосын дышетскыны, вань-а солэн кулэлыкез. Йылпумъянъёс возьмато, вань шуыса. «Йӧскалык люкетэз уг кышкаты — кыске, малыке шуоно ватсаса луонлыкъёс усьтӥсько. Ми асьме ласянь ваньзэ лэсьтом, но со ужез быдэстонэз лэзьыны быгато дышетонъя министерство но муниципал кылдытэтъёс гинэ», — ватсаз «Удмурт кенешлэн» кивалтӥсез. Эшшо кык элькун йӧскалык гимназиосты кылдытон сярысь пумкылъян кутэмын луиз ке, нырысь ик школаез бырйыны кулэ луоз. Озьы ик малпаны, кыӵе ӧнерчиосты ватсаны дышетон радлыке.  Элькунлэн кивалтӥсез огазеяськонлэн исполкомезлэн ёзчиосызлы, ёрос но кар ёзэтъёслэн кивалтӥсьёссылы удмуртъёслэсь асваланзэс будэтон, йӧскалык лулчеберетэз азинтон, Удмуртилэн мерлыко улоназ мыло-кыдо пыриськемзы понна тау кариз. Тегъёс: Дышетон Ижкар Можга Удмуртия АлександрСоловьёв Глазкар УдмуртКенеш ТатьянаИшматова удмурткыл  